錢塘對酒曲
作者：陳陶
朝代：唐

paragraphs: 風天鴈悲西陵愁，使君紅旗弄濤頭。
東海神魚騎未得，江天大笑閑悠悠。
嵯峨吳山莫誇碧，河陽經年一宵白。
南州彩鳳爲君生，古獄愁蛇待恩澤。
三清羽童來何遲，十二玉樓胡蝶飛。
炎荒翡翠九門去，遼東白鶴無歸期。
鴟夷公子休悲悄，六鼇如鏡天始老。
尊前事去月團圓，琥珀無情憶蘇小。